শ্যালিকাকে পাচারের অভিযোগে গ্রেফতার হল জামাইবাবু। ধৃতের নাম বাঞ্ছা মণ্ডল। পাচার হয়ে যাওয়া নাবালিকাকে উদ্ধার করেছে বারুইপুর থানার পুলিশ। ওই নাবালিকা শ্যালিকার সঙ্গে উদ্ধার হয়েছে আরও এক তরুণী। দু’জনকেই বিহারের মতিহার জেলা থেকে উদ্ধার করেছে দক্ষিণ ২৪ পরগনার বারুইপুর থানার পুলিশ। ধৃতকে জিজ্ঞাসাবাদ করেই দুই পাচার হয়ে যাওয়া মেয়েদের উদ্ধার করেছে বারুইপুর থানার পুলিশ।
দিন দুয়েক আগে বারুইপুর থানার উত্তরভাগ এলাকার এক তরুণী ও নিজের শালিকে নাচের কাজ দেওয়ার নাম করে ফুলতলা মোড় থেকে তুলে নিয়ে যায় অভিযুক্ত বাঞ্ছা মণ্ডল। এই দুই নাবালিকা ও তরুণীকে সে বারুইপুরের সীতাকুণ্ডুর বাসিন্দা ফরেজ লস্করের কাছে নিয়ে যায়। সেখান থেকেই ফরেজ তাদের বিহারে নিয়ে যায় বলে অভিযোগ। বিহারে একটি ঘরের মধ্যে তাদের আটকে রেখে নাচ শেখানো হচ্ছিল বলে পুলিশ সূত্রে খবর। অন্যদিকে গত সোমবার থেকে মেয়েদের না পেয়ে বারুইপুর থানায় অভিযোগ দায়ের করে দুই পরিবার। বাঞ্ছার শাশুড়ির অভিযোগ, মেয়েকে স্কুলে নিয়ে যাওয়ার নাম করে বাঞ্ছা নিয়ে গেলেও আর বাড়ি ফেরেনি মেয়ে। 
অন্যদিকে তাদের প্রতিবেশী এই তরুণীকে ও কাজ দেওয়ার নাম করে ফুঁসলিয়ে এই বাঞ্ছা নিয়ে যায় বলে অভিযোগ। এই দুই পরিবারের অভিযোগের ভিত্তিতে ঘটনার তদন্তে নেমে পুলিশ বাঞ্ছাকে গ্রেফতার করে নিজেদের হেফাজতে নেয়। তাকে জিজ্ঞাসাবাদ করেই মেয়ে পাচারকারী ফরেজ লস্করের নাম জানতে পারে পুলিশ। তার পর মোবাইল ফোনের সুত্র ধরে বিহার থেকে উদ্ধার হয় এই নাবালিকা ও তরুণী। নাবালিকাদের জিজ্ঞাসাবাদ করে পুলিশ জানতে পেরেছে সেখানে তাদের একটি ঘরে আটকে রেখে জোর করে নাচ শেখানো হচ্ছিল৷ কয়েকদিনের মধ্যেই তাদের অন্যত্র বিক্রি করে দেওয়ার পরিকল্পনা ছিল৷ অভিযুক্তকে জিজ্ঞাসাবাদ করে এ বিষয়ে আরও তদন্ত করতে চাইছে পুলিশ৷ যদিও এই ঘটনায় আরেক অভিযুক্ত ফরেজ লস্কর পলাতক৷ আরও অনেকেই এই ঘটনার সঙ্গে জড়িত রয়েছে বলে মনে করছে পুলিশ৷